《凤翔八观，并叙 其五 东湖》
宋代·苏轼

吾家蜀江上，江水清如蓝。尔来走尘土，意思殊不堪。

况当岐山下，风物尤可惭。有山秃如赭，有水浊如泔。

不谓郡城东，数步见湖潭。入门便清奥，恍如梦西南。

泉源从高来，随波走涵涵。东去触重阜，尽为湖所贪。

但见苍石螭，开口吐清甘。借汝腹中过，胡为目眈眈。

新荷弄晚凉，轻棹极幽探。飘飖忘远近，偃息遗佩篸。

深有龟与鱼，浅有螺与蚶。曝晴复戏雨，戢戢多于蚕。

浮沉无停饵，倏忽遽满篮。丝缗虽强致，琐细安足戡。

闻昔周道兴，翠凤栖孤岚。飞鸣饮此水，照影弄毵毵。

至今多梧桐，合抱如彭聃。彩羽无复见，上有鹯搏䳺。

嗟予生虽晚，好古意所媅。图书已漫漶，犹复访侨郯。

《卷阿》诗可继，此意久已含。扶风古三辅，政事岂汝谙。

聊为湖上饮，一纵醉后谈。门前远行客，劫劫无留骖。

问胡不回首，毋乃趁朝参。予今正疏懒，官长幸见函。

不辞日游再，行恐岁满三。暮归还倒载，钟鼓已韽韽。

作者简介：苏轼，（1037年1月8日-1101年8月24日）字子瞻、和仲，号铁冠道人、东坡居士，世称苏东坡、苏仙，汉族，眉州眉山（四川省眉山市）人，祖籍河北栾城，北宋著名文学家、书法家、画家，历史治水名人。苏轼是北宋中期文坛领袖，在诗、词、散文、书、画等方面取得很高成就。文纵横恣肆；诗题材广阔，清新豪健，善用夸张比喻，独具风格，与黄庭坚并称“苏黄”；词开豪放一派，与辛弃疾同是豪放派代表，并称“苏辛”；散文著述宏富，豪放自如，与欧阳修并称“欧苏”，为“唐宋八大家”之一。苏轼善书，“宋四家”之一；擅长文人画，尤擅墨竹、怪石、枯木等。与韩愈、柳宗元和欧阳修合称“千古文章四大家”。作品有《东坡七集》《东坡易传》《东坡乐府》《潇湘竹石图卷》《古木怪石图卷》等。